
Kære Aarhus Kommune

I Studstrup glæder vi os naturligvis over, at hele omlægningen af den kollektive trafik i Aarhus Kommune bliver taget op til revision her i 2014. 

Den nu igangsatte Epinion-undersøgelse vil imidlertid ikke gøre det muligt at evaluere busnettet i Studstrup, idet vi bliver bedt om at oplyse postnummeret, hvilket er 8541 Skødstrup. 

Dem, der skal drage en konklusion ud fra skemaundersøgelsen, vil ikke nødvendigvis finde ud af, hvor vi geografisk er placeret, og kan derfor ikke se den store forskel, der er på infrastrukturen i Skødstrup og Studstrup.

Studstrup ligger som en ø afskåret fra den gode infrastruktur man har i Skødstrup, i lighed med Samsø i forhold til resten af Aarhus Kommune.

Personligt bruger jeg ofte kombinationen bil+ bus eller tog. Dvs. jeg kører i bil fra Studstrup til Skødstrup, og fortsætter derfra med bus eller tog.  

Skal vi give en vurdering af, om det nye busnet fungerer dårligere eller bedre end før omlægningen, må det hurtige svar på borgernes vegne være, at det fungerer dårligere!

Natbussen blev fjernet og ruten blev omlagt og forlænget på en særdeles uhensigtsmæssig måde. Endvidere blev antallet af daglige afgange reduceret fra tre til to afgange pr. time. 

Man skulle nu tro, at trafikken i Studstrup blev tilsvarende reduceret, men det er ikke tilfældet - tværtimod: nu kører der mange tomme busser til og fra Studstrup, til stor gene for naboerne til endestationen. Dette fænomen skyldes den måde, Kollektiv Trafik og Midttrafik disponerer busser og mandskab på. 

Omlægningen af busdriften har betydet, at mange Studstrup-borgere, der stadig er på arbejdsmarkedet, nu har to biler i carporten, for at få hverdagen til at hænge sammen!
Og Aarhus kommune har intentioner om at blive CO2 neutral i 2030???

Men det kunne være gået endnu være!

I projektforløbet gik det op for Busudvalget  under Studstrup Borgerforening, at formålet med omlægningen af den kollektive trafik var, at reducere køretider og dermed spare penge, og ikke at forbedre den kollektive trafik for borgerne i Studstrup.

Forvaltningen af den kollektive trafik havde planer om at nedlægge 4 stoppesteder i byen og lave en ny endestation uden for byen. Ingen i Studstrup blev orienteret herom, men Busudvalget opdagede tilfældigvis, at den nye endestation var blevet sendt i udbud, da et af udvalgets børn heldigvis abonnerede på et nyhedsbrev fra Aarhus Kommune.

Til Jeres orientering deltog den ansvarlige afdelingsleder tre uger før i kommunens årlige fællesrådseminar, uden at vedkommende fandt anledning til at fortælle den deltagende Fællesråds formand fra 8541 om Kollektiv Trafiks planer. 

På dette seminar deltog også borgmesteren samt rådmanden for Teknik og Miljø. Afdelingslederen har senere begrundet sine dispositioner over for Teknisk Udvalg med, at der ikke var tid til at involvere borgerne.

Direkte adspurgt giver alle vore politikere udtryk for, at man gerne vil involvere borgerne i beslutningsprocesserne. Men ifølge forvaltningen for Kollektiv Trafik, er demokrati åbenbart kun noget man kan få, hvis der er tid til det!

For at gøre en lang snak kort, blev slutresultatet, at de 4 stoppesteder blev fastholdt og endestationen forblev i midten af byen med en forskydning på 100 m.

Hvis der er tid og lyst til at fordybe sig i projektforløbet, kan vi henvise til vores hjemmeside www.studstrup.dk
Bussagen     http://studstrup.dk/index.php?id=306
Dokumenter http://studstrup.dk/index.php?id=312
Avisartikler http://studstrup.dk/index.php?id=307

I forbindelse med omlægningen af den kollektive trafik i 2011, fremlagde Busudvalget et forslag om en busforbindelse mellem Skødstrup og  Studstrup.


Busudvalget blev imidlertid, af afdelingslederen for Kollektiv Trafik, gjort bekendt med, at der tidligere har været kørt forsøg, hvis resultater ikke berettigede til en sådan forbindelse.


Busudvalget bad om aktindsigt i disse forsøg og fik overraskende at vide, at der ingen findes!

Der refereres altså i forvaltningen til forsøg, kørt for 25 - 30 år siden, uden nogen form for dokumentation.

Vi håber stadig på, at denne idé kan tages op på ny, så vores lokalsamfund 8541 får mulighed for at hænge bedre sammen. 

Faciliteter i Løgten-Skødstrup som særligt ældre Studstrup-borgere kan blive afskåret fra at benytte, grundet manglende offentlige transportmidler:

Skødstrup Kirke
Skødstrup Sognegård
Skødstrup Forsamlingshus
Skødstrup Station (Grenåbanen)
Midttrafiks blå busser
Skødstrup Lægepraksis 
Skødstrup Fysioterapi
Hæveautomat
Lokalcenter Rosenbakken,
Besøg, Gymnastik, Café, Foredrag m.m.
Skødstrup Bibliotek
Idræts- og Kulturcenter Skødstrup Midtpunkt 
Butikstorvet
Apoteksudsalg
Posthus
Tandlæge
Frisør

Ældre i Løgten-Skødstrup er ligeledes afskåret fra at benytte skov og strand i Studstrup, hvis de ikke er mobile.

På vegne af Studstrup Borgerforening

